GiliGold/VAD_KnessetCorpus huggingface dataset:
ג'מאל זחאלקה: אני לא נגד זה שיהיה פטור ממכרז, אבל אם קבעת פטור ממכרז – גברתי היושבת-ראש, תראי עד כמה אני חיובי – אני מוכן לתמוך בעמדת משרד הפנים, למרות שאני לא חבר ועדה.
מירי רגב: כדאי שהיישובים הערבים יידעו שתמכת בהם.
ג'מאל זחאלקה: חכי רגע.
ג'מאל זחאלקה: היישובים הערבים רוצים מכרזים.
ג'מאל זחאלקה: התושבים לא מאמינים לראש העירייה, בדרך כלל.
ג'מאל זחאלקה: אני חושב שבמינהל תקין יש היגיון בדרישות הללו, אבל צריכים להיות קריטריונים לאנשים האלה.
<מוני מעתוק: יש קריטריונים לאנשים האלה.
ג'מאל זחאלקה: עוזר ראש העירייה יכול להיות אדם אנאלפבית, יכול להיות כמעט אנאלפבית.
<מוני מעתוק: היום לא.
ג'מאל זחאלקה: אין דרישות מהם.
<מוני מעתוק: לפני 3 חודשים פורסם קובץ תיאור תפקידים חדש, במסגרתו גם תיאור תפקיד לעוזר ראש הרשות המקומית בשכר.
ג'מאל זחאלקה: מה התיאור?
<מוני מעתוק: נכון להיום, 12 שנות לימוד ו-4 שנות ניסיון תעסוקתי בתחום העיסוק.
ג'מאל זחאלקה: זה היה.
ג'מאל זחאלקה: זה לא מספיק.
ג'מאל זחאלקה: גברתי היושבת-ראש, עוזר ראש העירייה הוא אדם שצריך להיות יועץ של ראש העירייה.
מירי רגב: אבל ראש העירייה בוחר אותו.
מירי רגב: מה, אתה תגיד לראש העירייה את מי לבחור כעוזרו?
ג'מאל זחאלקה: לא, אני אומר שיבחר מבין כל אלה שיש להם תואר ראשון בעיר שלו.
ג'מאל זחאלקה: יש 1,500 אנשים כאלה.
מירי רגב: ואנשים בלי תואר בי-אי לא ראויים להיות עוזרים?
ג'מאל זחאלקה: לא בתפקיד כזה.
ג'מאל זחאלקה: הם יכולים להיות בתפקיד אחר.
מירי רגב: אתה קבעת?
מירי רגב: אם אני רוצה לקחת מישהי שאין לה תואר אקדמי?
ג'מאל זחאלקה: אני לא רוצה להיכנס לזה.
ג'מאל זחאלקה: לא אערוך פה ויכוח דווקאי, אני רוצה שהוויכוח יהיה ענייני.
ג'מאל זחאלקה: אני חושב שאם אתם דורשים הרחבה של הדרישות צריך לקבוע תנאי מינימום לכל אחד מן התפקידים.
ג'מאל זחאלקה: היום אתה יכול לקחת מישהו מן הרחוב ולמנות אותו לעוזר לסגן ראש העירייה בשכר.
<מוני מעתוק: לחלק מן התפקידים כבר יש דרישות חדשות ולחלק אין.
<מוני מעתוק: אפשר לדון בדרישות.
מירי רגב: נא לרשום את זה בפרוטוקול, שחבר הכנסת זחאלקה- - -
ג'מאל זחאלקה: גם את תתמכי בי.
מירי רגב: ככה, כי אני לא רוצה.
מירי רגב: אם זה משרת אמון אני לא רוצה להיכנס לזה.
מירי רגב: גם כך כל הזמן הרגולטור משגיח על ראשי העיריות.
ג'מאל זחאלקה: אני מתאר תנאי מינימום, שתהיה לו תעודת בגרות.
מירי רגב: ואם לאדם אין תעודת בגרות כי אין לו יכולת ללמוד למרות הריטלין שהוא לוקח, והוא אדם רציני, והוא יודע לכתוב, והוא מוכשר ויצירתי, אז עכשיו צריך לפגוע בו כי כל דבר צריך להיות תלוי בתעודת בגרות?
ג'מאל זחאלקה: אז מה הקריטריון?
מירי רגב: האמן לי, אני סומכת על ראש העירייה.
מירי רגב: אני לא מאמינה שיש איזה ראש עירייה שייקח עוזר שלא יעזור לו.
ג'מאל זחאלקה: לא נכון, את לא תאמיני.
ג'מאל זחאלקה: אגיד לך למה אני מעלה את הנושא הזה, בגלל ניסיון כואב.
ג'מאל זחאלקה: אנשים ממנים עוזרים בשל הבטחות במערכת הבחירות.
מירי רגב: בגלל שאין לו תעודת בגרות הוא לא יוכל להתמודד בפעם הבאה.
מירי רגב: אגיד ליאיר לפיד שאתה הצעת שגם השרים לא יוכלו להתמודד על שום תפקיד.
מירי רגב: אם אין לו תעודת בגרות הוא לא יכול להתמודד.
מירי רגב: ליאיר לפיד אין תעודת בגרות.
ג'מאל זחאלקה: זה תפקיד נבחר.
ג'מאל זחאלקה: יש הבדל בין נבחר ציבור ובין מינוי במשרה.
<גלעד קרן: השר עצמו לא נבחר.
<גלעד קרן: הוא נבחר להיות חבר כנסת.
ג'מאל זחאלקה: הוא נבחר.
ג'מאל זחאלקה: הוא לא מתמנה.
ג'מאל זחאלקה: הוא לא עובד ציבור, הוא נבחר ציבור.
ג'מאל זחאלקה: יש הבדל בין שני הדברים.
<מוני מעתוק: רק עוד משפט אחד.
<מוני מעתוק: מעבר לדרישות הסף, גם במשרות אמון זה לפי תקן כוח אדם שמאושר בתקציב הרשות המקומית.
<מוני מעתוק: אם יש 4 סגנים בשכר אבל אין כסף בתקציב זה לא רלוונטי.
ג'מאל זחאלקה: אני לא רוצה להתווכח אתך כי כל דבר שאני אגיד את תגידי נגד.
ג'מאל זחאלקה: אני פונה למשרד הפנים.
ג'מאל זחאלקה: אתם מכירים טוב יותר ממני את המצב ואתם יודעים שיש שימוש לרעה במינויים האלה לפעמים.
ג'מאל זחאלקה: לא על-ידי כל אחד, אבל זה קורה.
ג'מאל זחאלקה: איך אפשר למנוע את השימוש לרעה במינויים האלה, כאשר ממנים מישהו סתם ככה בגלל הבטחת בחירות?
מירי רגב: בשביל זה יש יועץ משפטי.
מירי רגב: שייפנו ליועץ המשפטי.
ג'מאל זחאלקה: אבל צריך לקבוע תקנות מינימום.
ג'מאל זחאלקה: אני לא מדבר על דברים שכובלים את ידיו של ראש הרשות המקומית.
<מוני מעתוק: יש היום דרישות סף.
<מוני מעתוק: אפשר אולי להחמיר אותן, אבל זה עניין אחר.
מירי רגב: חבר הכנסת זחאלקה מעביר פנייה למשרד הפנים בבקשה לשקול האם גם בתפקידים של משרות אמון כדאי להחמיר את הקריטריונים.
מירי רגב: אפרופו, עמדתו היא שלו בלבד, היא לא עמדת יושבת-ראש הוועדה.
מירי רגב: אני לא חושבת שצריך לשנות את הקריטריונים.
מירי רגב: אני חושבת שבמשרת אמון יחליט ראש העירייה וראש המועצה המקומית את מי הוא רוצה על-ידו.
מירי רגב: רוצה על-ידו אנאלפבית, הוא ייתן לו עבודה שמתאימה לאנאלפבית, אבל אני לא רוצה לקבוע לו את מי למנות.
מירי רגב: כמובן אתו אדם לא יכול להיות עבריין.
ג'מאל זחאלקה: יבחר נהג שאין לו רישיון נהיגה.
מירי רגב: כמובן שהוא לא יהיה עבריין.
מירי רגב: אילו עוד תפקידים אתם רוצים בפטור ממכרז?
מירי רגב: דיברנו על משרות האמון.
מירי רגב: אילו עוד תפקידים יש?
<מוני מעתוק: יש עוד משרות, חלקן מיוחדות וחלקן פשוט במתח דרגות נמוך.
<מוני מעתוק: נתחיל עם מתח הדרגות הנמוך.
<מוני מעתוק: עד היום בעיריות משרות במתח נמוך, קרי: 4–6, 5–7, לדוגמה סייעות בגני ילדים ועובדי ניקיון, המשרות הללו היו פטורות ממכרז בכלל העיריות.
<מוני מעתוק: אנחנו מבקשים להרחיב את הפטור הזה גם למועצות המקומיות וליצור אחידות.
<מוני מעתוק: בצו זה לא מוגדר לפי תפקידים, זה מוגדר לפי מתח דרגות.
<מוני מעתוק: נתתי רק דוגמאות לתפקידים רלוונטיים, אבל זה יכול להיות גם תפקידים אחרים.
<מוני מעתוק: כל משרה שמתח הדרגות שלה הוא 4–6 או 5–7, שהיום יש לה פטור ממכרז בעיריות, יהיה לה פטור ממכרז גם במועצות המקומיות.
מירי רגב: תנו לי דוגמאות של עוד משרות כאלה.
מירי רגב: זה סייעות, עובדי ניקיון.
מירי רגב: מי עוד?
<מוני מעתוק: מזכירוֹת במתח דרגות 6–8, שרתים.
מירי רגב: בבתי-ספר ובגנים?
מירי רגב: כלומר, כל התפקידים האלה ראש העירייה או ראש המועצה המקומית או ראש הרשות המקומית היה ממנה אותם.
<מוני מעתוק: בעיריות הוא יכול היה למנות בפטור ממכרז.
מירי רגב: אתם בעצם לא מרחיבים את מספר התפקידים, אלא אתם אומרים: מה שיש לעיריות אנחנו רוצים לתת גם לראשי מועצות.
מירי רגב: אתם רוצים בעצם להשוות תנאים.
<מוני מעתוק: בדיוק.
<מוני מעתוק: מרחיבים על כלל הרשויות המקומיות, אבל לא מרחיבים את התנאים.
מירי רגב: בסדר, זה הדבר השני.
מירי רגב: האחד הוא משרות האמון, השני הוא לתת גם לראשי מועצות מקומיות מה שיש לראשי עיריות.
מירי רגב: על מה עוד מדברות התקנות?
<מוני מעתוק: משרה של בוגר תוכנית צוערים לשלטון המקומי, תוכנית שמשרד הפנים מוביל בשנים האחרונות.
<מוני מעתוק: זאת תוכנית בה אנחנו מכשירים חבר'ה, שעוברים כמובן מיונים באמצעות נציבות שירות המדינה, שעוברים הכשרה של 3 שנים לתואר ראשון או שני.
<מוני מעתוק: יש שתי תוכניות, אחת בחיפה ואחת בבאר-שבע.
<מוני מעתוק: בסיום שנות ההכשרה הם מגיעים, בהשמה שמתוקצבת על-ידי משרד הפנים, ל-4 שנות השמה ברשויות המקומיות.
<מוני מעתוק: כל שאנו מבקשים, שיהיה פטור ממכרז בקליטה הראשונית של הצוערים ברשויות המקומיות שייבחרו על-ידי משרד הפנים ואחרי 4 שנים הרשויות המקומיות יבחנו את זה.
ג'מאל זחאלקה: זה דווקא דבר מעולה שנעשה, שמכשירים אנשים.
<מוני מעתוק: זה דומה לצוערים בשירות המדינה.
ג'מאל זחאלקה: כוונתי טובה, האמיני לי.
מירי רגב: בסדר, אבל לא כל דבר דורש תואר אקדמי, מה לעשות.
ג'מאל זחאלקה: זה לא עניין של תואר אלא של הכשרה.
<מוני מעתוק: נשמח שיבואו הרבה חבר'ה מהמגזר הערבי לתוכניות האלה.
מירי רגב: מה עוד יש בתקנות?
<מוני מעתוק: משרות של מלווה צמוד לתלמיד בבית-ספר.
<מוני מעתוק: אנחנו מניחים שפה אין טעם במכרז.
<מוני מעתוק: ההורים מעוניינים ורוצים לבחור את המלווה הצמוד, שעומד בדרישות סף.
מירי רגב: מי קובע את דרישות הסף?
<מוני מעתוק: משרד החינוך.
מירי רגב: אתם רוצים שזה לא יעבור מכרז, אלא שהורה יראה שהמלווה מתאים לילד שלו.
<מוני מעתוק: בדיוק, כמובן עומד בדרישות הסף ומתאים להורים.
מירי רגב: דרישות הסף עוברות דרך משרד החינוך?
<מוני מעתוק: כן, לגמרי.
<מוני מעתוק: אנחנו מתואמים.
מירי רגב: דרך משרד החינוך, בתיאום אתכם, אל ראש העירייה הרלוונטי ואל ההורים.
<מוני מעתוק: משרד החינוך גם מבקר את התקציב וגם בודק את הכשירויות.
<מוני מעתוק: משרות של מילוי מקום למשרה שהתפנתה באופן קבוע.
<מוני מעתוק: זה לא הוסדר עד היום בצורה מסודרת בתקנות.
<מוני מעתוק: אנחנו מסדירים את זה, שמשרה שהתפנתה באופן קבוע או באופן זמני, למשל בשל חופשת לידה, ניתן יהיה לאייש אותה בלי מכרז לתקופה זמנית.
מירי רגב: אבל מוגבל לתקופה זמנית.
<מוני מעתוק: אם זו משרה שהתפנתה באופן קבוע – זה 3 חודשים ועוד 3 חודשים, ואם זו משרה שהתפנתה באופן זמני – זה שנה ועוד שנה.
יפעת קריב: מה עם העובד שאייש את המשרה?
<מוני מעתוק: הוא חוזר למשרה.
<מוני מעתוק: אם זה קבוע, זה קבוע, עד שיאיישו את המשרה באופן מסודר לפי מכרז.
מירי רגב: נניח אישה יוצאת ל-3 חודשים לחופשת לידה, או גבר יוצא לאיזו נסיעה לחוץ לארץ באישור – בתקופה הזאת שלא יקרה שלא יהיה אף אחד.
ג'מאל זחאלקה: מה התוקף של התקנות?
מירי רגב: רק רגע, לפני התוקף, מה עוד קובעות התקנות?
<מוני מעתוק: אלו הדברים.
<מוני מעתוק: רק דבר אחרון, משרה למיזם של עד 3 חודשים לעובד שמועסק לפי שעות, אנחנו אומרים שאין פה צורך במכרז.
<מוני מעתוק: לדוגמה, מדריכי קייטנות שמועסקים ל-3 חודשים.
<מוני מעתוק: כל מה שאמרנו, כל המשרות הפטורות ממכרז, מלבד משרות האמון, עדיין כתוב בתקנות בפירוש שיידרש לקלוט אותם בהליך שוויוני, הגון ושקוף, גם אם לא בהליך של מכרז.
מירי רגב: זה הצעה של הייעוץ המשפטי של הוועדה, שקיבלתם אותה, שבזה אתם מתואמים.
מירי רגב: יש עוד פערים בינינו לבינם?
מירי רגב: כרגע הנוסח שמופיע מתואם ומקובל עלינו?
<גלעד קרן: בנוסח שמופיע בפניכם, הסימונים האדומים הם השינויים מההצעה המקורית שהוגשה לוועדה.
<גלעד קרן: אני מבין שהכול מוסכם עם משרד הפנים.
<יוסי עדס: יש לי הערה לגבי מילוי מקום.
<יוסי עדס: יש מילוי מקום של עובד שהתפנה באופן קבוע.
<יוסי עדס: אנחנו מבקשים להגביל את זה.
<יוסי עדס: על-פי הנוסח כרגע אפשר לשנה והארכה של שנה נוספת.
<יוסי עדס: אנחנו רוצים שיהיה סך הכול פחות משנתיים ולא יגיע לשנתיים.
<מוני מעתוק: הוא מדבר על משרה שהתפנתה באופן זמני, לא קבוע.
<יוסי עדס: נכון, באופן זמני.
<גלעד קרן: איך זה בשירות המדינה?
<גלעד קרן: למדינה אין הגבלה.
מירי רגב: בשירות המדינה זה לא מוגבל?
<מוני מעתוק: שנה, ועוד שנה מנימוקים מיוחדים.
<מוני מעתוק: יש מקרים שבהם עובד יוצא לחל"ת לתקופה של שנתיים ברצף.
מירי רגב: מה קורה בשירות המדינה?
<יוסי עדס: אני לא יודע מה קורה בשירות המדינה, אבל חשוב שיהיה סך הכול פחות משנתיים.
מירי רגב: למה מה שטוב למדינה לא טוב לרשויות המקומיות?
<יוסי עדס: כדי שלא יקבל קביעות.
<יוסי עדס: מה שקורה הוא שאז מקבלים באופן זמני מישהו קבוע.
<מרגלית בוטרמן: בתי-הדין קיבלו את העמדה שלנו, שאדם לא יכול לקבל קביעות אם הוא נקלט בניגוד לתקנות.
מירי רגב: נציגי משרד הפנים, מקובלת עליכם ההערה של משרד האוצר?
<מרגלית בוטרמן: העמדה שלנו, כפי שהצגנו אותה בבתי-הדין בשנים האחרונות, היתה שדרשנו מהרשויות המקומיות לתקן ולקלוט את העובדים במכרז.
<מרגלית בוטרמן: היה ניסיון של ההסתדרות לטעון שהעובדים במעמד קבוע ואי אפשר לדרוש מכרז.
<מרגלית בוטרמן: בית-הדין לא קיבל את העמדה הזאת ובסופו של דבר גם ההסתדרות, לזכותה ייאמר, לא ניסתה ללכת עם זה הלאה, לא ערערה על הקביעה הזאת לבית-הדין הארצי, לא ניהלה את זה בתיקים אחרים.
<מרגלית בוטרמן: היא קיבלה את העמדה שעובדים צריכים להתקבל במכרז.
יפעת קריב: על-פי החוק, כמה זמן עובד זמני יכול להיות עובד זמני?
<מרגלית בוטרמן: לפי התקנות פה עובד זמני יכול להיות זמני במשך שנתיים.
ג'מאל זחאלקה: פחות משנתיים.
מירי רגב: עד שנתיים.
ג'מאל זחאלקה: הוא אמר: שנתיים פחות יום, מאיזו סיבה לא ברורה.
<מרגלית בוטרמן: הוא פוחד שכביכול עבודה נותנת קביעות אחרי שנתיים אז העובד הזמני יקבל קביעות.
מירי רגב: מה הבעיה לקבל את עמדתו?
<מרגלית בוטרמן: אין לי בעיה.
מירי רגב: גם נכון להגיד שיש גבול לזמניות של עובד זמני.
מירי רגב: אחרת עובד זמני הופך להיות עובד קבוע בטענה שהוא עובד זמני.
מירי רגב: אנחנו גם צריכים להגן על העובדים.
<מוני מעתוק: במיוחד אחרי שתיקנו את המשרות הפטורות ממכרז.
מירי רגב: אני מקבלת את עמדת משרד האוצר.
יפעת קריב: הוא רצה פחות שנתיים.
מירי רגב: לא כולל שנתיים.
ג'מאל זחאלקה: הוא התווכח על יום אחד.
מירי רגב: עד יום אחד לפני השנתיים.
יפעת קריב: זה עד שנה, ובתנאים מיוחדים עד שנתיים.
יפעת קריב: שהנורמה תהיה שנה אחת.
יפעת קריב: אחרת, מה עשינו?
<דן בן חיים: הכלל הוא שנה אחת.
מירי רגב: עד שנה זה הרגיל, ובאישור חריג זה עד יום אחד פחות משנתיים.
<יוסי עדס: יש לנו הערה נוספת באופן כללי.
<יוסי עדס: יש כאן הרחבה של משרות למועצות המקומיות, של פטור ממכרז לדרגות נמוכות.
<יוסי עדס: אנחנו חושבים שיש שם משרות מסוימות שלא ראוי שיהיו בפטור ממכרז, כמו מנהל עבודה שהוא ראש צוות, שממונה על עובדים, כמו מנהל חשבונות בדרגות נמוכות.
מירי רגב: מה שיש בעיריות יהיה גם במועצות המקומיות.
מירי רגב: תשבו בממשלה ו"תסגרו" את זה.
<יוסי עדס: כמו למשל מעריך ארנונה, פקיד שומה, שהם נושאים משמעותיים יותר ואנחנו חושבים שלא ראוי שיהיו בפטור ממכרז.
מירי רגב: עמדתך לא מתקבלת.
מירי רגב: אני לא רוצה להביא את זה בכלל לדיון כאן.
מירי רגב: דן בן חיים, בבקשה, רצית להעיר הערה, ואחר-כך חברי הכנסת לפני ההקראה וההצבעה.
<דן בן חיים: קודם כול, אנחנו מברכים על הצעד הזה ואנחנו שותפים לו.
מירי רגב: איך לא...
<דן בן חיים: יש לי שתי הערות, יותר ברמת הניסוח, על דברים שעלולים לגרום לבלבול ולחוסר בהירות.
<דן בן חיים: הכוונה להשוות בין העיריות ובין המועצות המקומיות נכונה.
<דן בן חיים: אם אנחנו מסתכלים פה, למשל בהגדרת הדרגה המקסימלית לפטור ממכרז, יש הבדל בניסוח בין העיריות ובין המועצות המקומיות, כאשר באחד כתוב "שדרגתה המרבית אינה עולה על 7" ובאחר כתוב "שדרגתה המרבית היא 8 ומעלה".
<דן בן חיים: אולי בעברית זה אותו דבר.
מירי רגב: תסביר לי מה מפריע לך.
<דן בן חיים: ניתן להבין, וכך כבר הבינו אנשים אתמול, שבעצם במועצות מקומיות הפטור ממכרז הוא לדרגות גבוהות יותר מאשר לעיריות.
<דן בן חיים: צריך לקחת את הנוסח שבעיריות ולאמץ אותו לכאן.
מירי רגב: גם אם נצביע על הנוסח הזה, אני מבקשת שבעניין הזה הנוסח לגבי מועצות מקומיות יהיה אותו נוסח כמו לגבי העיריות.
<גלעד קרן: פשוט הנוסח שקיים היום בנוי הפוך.
<גלעד קרן: הכוונה ברורה.
<גלעד קרן: אנחנו ננסח את זה.
<דן בן חיים: כולנו מתכוונים לאותו דבר, רק שאנשים יבינו.
מירי רגב: הערתכם התקבלה.
<דן בן חיים: ההערה השנייה לגבי הנוסח היא באשר לפירוט הדירוגים שהדרגות האלה מתייחסות אליהם.
<דן בן חיים: במקור היה כתוב "דירוג ההנדסאים והטכנאים".
<דן בן חיים: בא משרד הפנים והוסיף את דירוג המח"ר.
<דן בן חיים: אנחנו עוסקים בכ-10 דירוגים מקצועיים.
<דן בן חיים: גם בהצעה פה, למשל במועצות המקומיות כתוב "דרגה 8 או 38 של הדירוגים המקצועיים, או בדרגה המקבילה".
מירי רגב: זה צריך להיות בהתאם.
<דן בן חיים: שיהיה כתוב "הדרגה המקבילה בדירוגים המקצועיים האחרים".
<דן בן חיים: למה דירוג המח"ר נכלל בפנים ואילו דירוג המהנדסים בחוץ, או דירוג העובדים הסוציאליים?
<דן בן חיים: יש כל מיני דירוגים.
<מוני מעתוק: אנחנו לא רוצים להרחיב מעבר למה שקיים היום.
<דן בן חיים: אין בזה היגיון.
<מוני מעתוק: הרחבנו והוספנו את המח"ר כי המח"ר באמת מקביל.
<מוני מעתוק: מינהלי ומח"ר זה אותו דבר.
<דן בן חיים: מהנדסים והנדסאים זה גם אותו דבר.
מירי רגב: הערתכם השנייה לא התקבלה.
מירי רגב: חברי הכנסת, אתם רוצים להעיר הערות לפני ההקראה או אחרי ההקראה?
מירי רגב: אחרי ההקראה.
מירי רגב: אלה תקנות טובות, שנותנות לראשי עיריות יכולת באמת- - -
ג'מאל זחאלקה: מתי התחילה של התקנות?
<מוני מעתוק: מיום הפרסום.
מירי רגב: כלומר, מהיום.
<גלעד קרן: מיום שהן יפורסמו ברשומות.
ג'מאל זחאלקה: זה נושא חשוב מאוד.
ג'מאל זחאלקה: אני אפילו הולך לפרסם את זה, כדי שאנשים יידעו.
ג'מאל זחאלקה: חשוב שהציבור יידע על התקנות האלה.
מירי רגב: אבל תכתוב גם שביקשת שיהיה להם תואר אקדמי.
ג'מאל זחאלקה: בטח אכתוב את זה.
מירי רגב: אם אתה לא תכתוב, אני אוסיף במכתב לכפרים ולמועצות המקומיות הערביות: "חבר הכנסת זחאלקה תבע בדיון שיהיה תואר אקדמי וקריטריונים".
מירי רגב: את זה אכתוב.
ג'מאל זחאלקה: אני רוצה שעוזר ראש העירייה יהיה לו תואר אקדמי.
דוד אזולאי: בעניין הזה אני מסתייג.
מירי רגב: אתה תקבע לראש העירייה את מי להביא?
מירי רגב: שהוא יקבע.
ג'מאל זחאלקה: שיהיו קריטריונים.
דוד אזולאי: שלא יקבעו דרישת השכלה.
דוד אזולאי: לפעמים יש אנשים- - -
ג'מאל זחאלקה: דוד אזולאי, היושבת-ראש מסכימה אתך.
מירי רגב: תגיד לי, חבר הכנסת אזולאי, האם אי-פעם אתה ואני היינו חלוקים בינינו, פרט לכך שאתה מש"ס ואני לא?
דוד אזולאי: את יודעת שאני נמצא במפלגה הנכונה ואת לא נמצאת במפלגה הנכונה.
מירי רגב: אתם תגידו לי לשבת אחורה באוטובוס...
ג'מאל זחאלקה: השאלה היא – אני לא יודע, אולי את זה יעשה מרכז השלטון המקומי – אנחנו רוצים פירוט של המשרות האלה, במה מדובר, לתרגם את זה לשפה שאנשים מבינים, לא רק דרגה 4 ודרגה 5 אלא עובדי ניקיון ועוזרות גננות.
<דן בן חיים: יש חוברת תפקידים שנמצאת בכל רשות מקומית, בכל מועצה מקומית ובכל עירייה.
<דן בן חיים: לצד כל תפקיד מפורט מה הדרגה שצמודה לו.
יפעת קריב: האם זה מתייחס לכל המשרות באשר הן, או שיש משרות שלא חל עליהן פטור ממכרז, למשל בתפקידים מקצועיים כמו מבקר עירייה ויועץ משפטי?
<דן בן חיים: להיפך, אין שום תפקיד שפטור ממכרז פרט למשרות שמפורטות כאן.
ג'מאל זחאלקה: הם מרחיבים מהעיריות למועצות המקומיות, זה עיקר העניין.
<מוני מעתוק: מדברים רק על תיקון למתח דרגות נמוך, 4–6 ו-5–7.
<מוני מעתוק: את זה אמרנו קודם.
<מוני מעתוק: מדובר על סייעות בגני ילדים ועובדי ניקיון.
מירי רגב: כך קורה כשנכנסים אחרי תחילת הדיון.
יפעת קריב: זה לא כתוב.
<מוני מעתוק: לזה הכוונה בדרגות 4–6 ו-5–7.
<מוני מעתוק: כל השאר חייבים מכרז.
יפעת קריב: מירי רגב, תבטלי את הדיונים המקבילים אם את רוצה שכולם יהיו כאן.
מירי רגב: אנחנו עורכים דיון.
מירי רגב: אנחנו רוצים לכבד את חברי הכנסת.
מירי רגב: אבל הם פירטו את הכול.
יפעת קריב: את יודעת כמה חבר הכנסת מצנע כעס עליי על שבאתי לפה?
יפעת קריב: אמרתי לו שמירי רגב יותר מעניינת.
מירי רגב: נקרא את התקנות, בבקשה.
<נתי בביוף: תקנות העיריות (מכרזים לקבלת עובדים)(תיקון), התשע"ד-2014 "בתוקף סמכותי לפי סעיף 170(ג) לפקודת העיריות ובאישור ועדת הפנים ואיכות הסביבה של הכנסת אני מתקין תקנות אלה:
<גלעד קרן: במקום "לא יעלה" יבוא "יפחת משנה", בהתאם למה שנאמר כאן.
מירי רגב: כדי להגיע לפחות משנתיים.
מירי רגב: תשנו פה את הנוסח.
מירי רגב: עכשיו נעבור לצו.
יפעת קריב: יש לי שאלה.
יפעת קריב: בתקנה 1, בפסקת משנה (2)(א), כתוב "פסקה (2) – תימחק".
יפעת קריב: לא כדאי שנראה מה נמחק?
<מרגלית בוטרמן: נמחק פה עובדים סוציאליים.
<מרגלית בוטרמן: הפטור היה לעובדים סוציאליים שקיבלו מלגה על-ידי משרד הסעד ועל-ידי הרשות המקומית.
<דן בן חיים: זה פשוט דבר שלא קיים כבר עשרות שנים.
<דן בן חיים: קיבלו עובד סוציאלי ושלחו אותו ללמוד.
דוד אזולאי: אני מבקש להתייחס לפסקה (5): "משרה של מלווה צמוד לתלמיד ובלבד שמשרד החינוך אישר את תקן המלווה הצמוד לאותו תלמיד".
דוד אזולאי: כלומר, מדובר פה על ילדים שנמצאים בחינוך המיוחד.
<מוני מעתוק: או בבית-ספר רגיל עם סייעת צמודה.
דוד אזולאי: מה לעשות כאשר משרד החינוך לא מאשר?
דוד אזולאי: כלומר, לא שהוא לא מאשר, אלא הוא מתעכב באישור התקן ובינתיים נפתחה שנת הלימודים ולילד הזה נותרות שלוש אופציות:
דוד אזולאי: או לשבת בבית, או לבוא לבית-הספר בלי מלווה, או שההורים ילוו אותו?
<דן בן חיים: זה לא קשור לפטור ממכרז.
דוד אזולאי: למרות שמשרד החינוך לא אישר את התקן צריך לאפשר לעירייה לקחת על עצמה את הליווי עד שמשרד החינוך יאשר את זה.
<מוני מעתוק: יש פה פסקה אחרת על מילוי מקום למשרה שפנויה באופן קבוע.
<מוני מעתוק: תמיד יש לו אפשרות, במידה ואכן יש פה נימוקים נכונים ותהליך אמיתי שאורך זמן מול משרד החינוך, לקחת משרה במילוי מקום ל-3 חודשים, שזה זמן ארוך להסדרה מול משרד החינוך.
<מוני מעתוק: אני חושב שהוא יכול להשתמש גם בזה וגם בזה במקרים שהוא אכן צריך.
<מוני מעתוק: אז יש לו פתרון לפי פסקה אחרת, על מילוי מקום למשרה שפנויה באופן קבוע.
דוד אזולאי: אני מדבר בעיקר על ילדים עם צרכים מיוחדים.
ג'מאל זחאלקה: דינו של מה שאתה אומר כדין משרה פנויה שאינה מאוישת ואז הוא יכול למנות באופן זמני ל-3 חודשים.
דוד אזולאי: בסדר, אם יש פתרון של 3 חודשים זה נשמע לי סביר.
ג'מאל זחאלקה: זה היגיון פשוט.
ג'מאל זחאלקה: אם אין מישהו אז אין מישהו.
ג'מאל זחאלקה: אם אין – אז אין.
<מוני מעתוק: צו המועצות המקומיות (נוהל קבלת עובדים לעבודה) (תיקון מס' ), התשע"ד-2014 "בתוקף סמכותי לפי סעיף 2 לפקודת המועצות המקומיות וסעיף 170(ב) לפקודת העיריות בהתאם לסעיף 34א לפקודת המועצות המקומיות, ובאישור ועדת הפנים והגנת הסביבה של הכנסת אני מצווה לאמור: פסקה (4) מתייחסת לעובדים הסוציאליים, היא הפסקה שנמחקה בתקנות הקודמות.
מירי רגב: פה ביקש נציג השלטון המקומי את התיקון.
<מוני מעתוק: לא, זה עדיין לא זה.
<מוני מעתוק: זה עדיין לא התיקון שנתבקש.
<דן בן חיים: גם פה.
<דן בן חיים: פה כתוב "ומטה" ושם כתוב אחרת.
מירי רגב: בקיצור, גלעד קרן, זה אחריות של הוועדה להשוות את התנאים, שיהיו בדיוק אותו דבר, באותם קריטריונים ואותן הגדרות, של העיריות והמועצות האזוריות.
<גלעד קרן: התנאים זהים לחלוטין.
<גלעד קרן: אנחנו נתאים את הניסוח כך שיהיה ברור שזה אותו דבר.
מירי רגב: שיהיה ברור שזה אותו דבר.
מירי רגב: מספיק שאחד לא מבין, זה אומר שהניסוח לא ברור.
<מוני מעתוק: לא פה התיקון.
<מוני מעתוק: כאן מדובר על הרכב ועדת בחינה.
מירי רגב: לא להפריע באמצע ההקראה.
מירי רגב: רק בסיום קריאת הסעיף.
<מוני מעתוק: הפרק השישי עוסק בקליטה באמצעות לשכות התעסוקה לפי חוק שירות התעסוקה, שכבר לא רלוונטי לפי מתח הדרגות שקיים היום, לכן מורידים את זה.
<מוני מעתוק: התחילה היא בדומה לתחילה בתקנות.
מירי רגב: היועץ המשפטי של הוועדה, יש לנו הערות?
מירי רגב: אנחנו מצביעים כמובן בהתאם לתיקוני הנוסח שאמרנו שישוו את הנוסחים.
מירי רגב: דוד אזולאי יכול להצביע, יפעת קריב יכולה להצביע.
מירי רגב: במקום מי יכול ג'מאל זחאלקה להצביע?
ג'מאל זחאלקה: אני לא מצביע.
ג'מאל זחאלקה: אני לא מאותה סיעה עדיין, אבל אחרי החוק על העלאת אחוז החסימה נהיה כולנו באותה סיעה.
מירי רגב: מי בעד התקנות?
מירי רגב: התקנות עברו.
מירי רגב: הצו נתקבל.
מירי רגב: הצו והתקנות נתקבלו.
מירי רגב: הגיע הזמן לתת לראש המועצה ולראש העירייה אפשרות להביא לידי ביטוי את היכולת לבחור את האנשים הטובים לו והראויים לו.
מירי רגב: זה יוזמה יפה של משרד הפנים.
מירי רגב: אני פותחת את הוועדה בדיון ראשון היום בסוגיית הכותל הקטן.
מירי רגב: סוגיית הכותל הקטן נדונה מספר פעמים בוועדת הפנים והגנת הסביבה, כולל סיור שערכנו בכותל הקטן.
מירי רגב: ראינו את הביזיון של איך שהכותל הקטן מוחזק – אם זה בהיבט של בטיחות, שיש אבנים נופלות, אם זה בהיבט של תחזוקה, שיש פחי זבל שנמצאים צמוד לכותל, ואם זה ברמה של השתנה על הכותל הקטן, שממש משתינים על הכותל הקטן.
מירי רגב: היינו שם עם עיריית ירושלים, עם הגורמים של הכותל ועם גורמים שונים ממשרד התיירות, והיה שם גם מישהו שדיבר על האחזקה של המקום.
מירי רגב: הבנו שצריך לעשות שם פעילות, אבל הייתה אי הבנה לגבי השאלה מי אחראי על הפעילות של הכותל הקטן, ותכף אנחנו נבהיר את זה.
מירי רגב: כי יש חוק של המקומות הקדושים, ויש לי גם מכתב של אביחי מנדלבליט, מזכיר הממשלה.
מירי רגב: בהמשך לכך שראיתי שהדברים האלה לא מתקדמים, פנה אליי מתי דן, וביקש לקיים דיון נוסף בעניין הכותל.
מירי רגב: האמת היא שהייתי עושה סיור שם, אבל בגלל שאין לנו זמן לסיורים, כי המושב הזה מאוד קצר וגם ככה יש לנו ארבעה סיורים, אז חשבתי שנכון לקיים סטטוס קצר על הכותל.
מירי רגב: אז בשלב הראשון אני מבקשת ש"עטרת כהנים" תציג את הממצאים שלה.
מירי רגב: חבר הכנסת זחאלקה, אתה יכול להחליט באיזה שלב שאתה רוצה לדבר - - -
ג'מאל זחאלקה: נשמע את הטענות.
מירי רגב: אז אני מבקשת לשמוע קודם כול את עטרת כהנים, ואחריכם אני רוצה לשמוע שני גורמים: את משרד הדתות, שעל פי החוק אחראי על המקומות הקדושים, ואת עיריית ירושלים, שאני רוצה לשמוע, לאחר הסיכום שהיה עם מזכיר הממשלה, מה עשיתם עם העניין.
מירי רגב: אחר כך אנחנו נשמע את שאר הגורמים.
<שמואל ברקוביץ: ראשית, אני מבקש למען הסדר הטוב לומר שאני נמצא פה בשם ועד "כותלנו" ומתי דן, ונתבקשתי להציג בפני הוועדה את המצב המשפטי.
ג'מאל זחאלקה: אז זה לא עטרת כהנים?
<שמואל ברקוביץ: לא, ועד "כותלנו" זה ועד של מתנדבים תושבי הרובע היהודי שעניינם בכותל המערבי הקטן הוא לשמר אותו כמקום קדוש, היסטורי ולאומי, של היהודים, ללא שום חשבונות פוליטיים כאלה ואחרים, לא התנחלויות ולא שום דבר.
<שמואל ברקוביץ: לגופו של עניין.
<שמואל ברקוביץ: יושבת-ראש הוועדה, אני כבר שלחתי לך חווֹת דעת בעניין, ואני אענה על השאלה מי אחראי על הכותל המערבי הקטן.
<שמואל ברקוביץ: מונח לפניי מכתבו של סגן השר לשירותי דת, הרב אליהו בן-דהן, שטוען, בטעות גמורה, שבשלב זה הכותל הקטן אינו מצוי תחת אחריותו של המשרד לשירותי דת.
<שמואל ברקוביץ: הוא כותב אלייך כך: "כידוע לך, האחריות על המקומות הקדושים הועברה למשרד לשירותי דת, מלבד הכותל המערבי על כל שלוחותיו, שנותר כפוף למשרד ראש הממשלה".
<שמואל ברקוביץ: חוץ מהמילים "המשרד לשירותי דת", אף מילה כאן לא נכונה.
<שמואל ברקוביץ: כאשר פורק משרד הדתות, בשנת 2003, כל סמכויות המשרד לשירותי דת חולקו בין משרד הפנים, משרד התיירות ומשרד ראש הממשלה.
<שמואל ברקוביץ: כאשר המשרד הזה הוקם מחדש, בתקופתה של הממשלה הנוכחית, הרי שעל סמך החלטה מספר 104 של הממשלה, מ-5 במאי 2013, כל הסמכויות של משרד הדתות בעבר, כולל, אני מדגיש, בסעיף ט', חוק השמירה על המקומות הקדושים, תשכ"ז-1967, פרט לגבי קבר רבי שמעון בר-יוחאי – כל הסמכויות האלה הוחזרו לשר לשירותי דת.
<שמואל ברקוביץ: אני אוסיף בסוגריים משהו שלא - - -
מירי רגב: אוקיי, הבנתי את דבריך בנוגע לחוק.
מירי רגב: תכף יתייחס לזה גם היועץ המשפטי לוועדה.
<שמואל ברקוביץ: רק שנייה.
<שמואל ברקוביץ: לא יכול להיות ויכוח על העובדה הזאת, כי החלטת ממשלה היא מחייבת.
<שמואל ברקוביץ: הסמכות היחידה שנשארה במשרד ראש הממשלה, שלא שייכת לענייננו, היא הסמכות לפי סימן 3 לדבר המלך על המקומות הקדושים, להכריע בשאלה אם סכסוך קשור למקום קדוש או לא.
<שמואל ברקוביץ: אבל זה לא מענייננו ולכן אני לא אומר על זה מילה.
<שמואל ברקוביץ: בקיצור ולעניין, בחוק השמירה על המקומות הקדושים, שהסמכויות מכוחו הוחזרו לשר לשירותי דת, כתוב במפורש בסעיף 4: שר הדתות ממונה על ביצוע חוק זה, והוא רשאי לאחר התייעצות עם נציגי בני הדתות הנוגעים בדבר ובהסכמת שר המשפטים, להתקין תקנות בכל הנוגע לביצועו.
<שמואל ברקוביץ: דהיינו, בעברית פשוטה, ההגנה על מקומות קדושים – ואין מחלוקת שהכותל המערבי הקטן הוא חלק מהכותל המערבי, הוא המשך שלו, הוא מקום קדוש, וגם יש פסקי הלכה בעניין הזה של הרבנות הראשית, וגם הרב רבינוביץ' - - -
מירי רגב: אבל כבר קראנו את זה.
מירי רגב: כמה מילים על אותו משפט?
מירי רגב: הבנו שהאחריות היא על משרד הדתות, הבנתי את זה.
ג'מאל זחאלקה: ממתי זה הפך לקדוש ומשתמשים בו?
ג'מאל זחאלקה: ממתי זה?
מירי רגב: אנחנו מדברים על הכותל הקטן.
ג'מאל זחאלקה: אני מבין.
ג'מאל זחאלקה: אתה יודע ממתי?
<שמואל ברקוביץ: אני יודע להגיד לך - - -
ג'מאל זחאלקה: ממתי?
ג'מאל זחאלקה: מאיזה שנה?
<שמואל ברקוביץ: אתה רוצה גם לשמוע את התשובה?
<שמואל ברקוביץ: אז מספיק לשאול אותי פעם אחת.
<שמואל ברקוביץ: הכותל המערבי משמש כאתר תפילה לאומי יהודי מאז המאה ה-16, והכותל המערבי הקטן משמש כאתר תפילה לפחות 200 או 300 שנה.
<שמואל ברקוביץ: וכל - - -
ג'מאל זחאלקה: ומתי אחרי הכיבוש?
<שמואל ברקוביץ: אני עונה לך.
<שמואל ברקוביץ: מלפני - - -